Okresná prokuratúra Dunajská Streda 
Nám. sv. Štefana 1, 929 21 Dunajská Streda 1 	

Sp. zn. : 2 Pv 183/14/2201	Dunajská Streda, 19.9.2014
EEČ : 2-16-264-2014

U Z N E S E N I E

Trestná vec:	obvinený XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Dunajská Streda
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako samostatne zárobkovo činná osoba s miestom podnikania XXXXX XXXXX, okres XXXXX, IČO: XXXXX neuhradil za seba splatné poistné na sociálne poistenie za obdobie od 10.10.2011 do 08.11.2013 na účet príslušnej pobočky XXXXX XXXXX, napriek tomu, že zo znaleckého posudku číslo XXXXX vypracovaného znalcom z odboru ekonómie a manažmentu, odvetvia účtovníctva a daňovníctva - XXXXX vyplýva, že uvedený podnikateľský subjekt v sledovanom období s výnimkou mesiaca september 2011, s výnimkou mesiaca december 2012 a s výnimkou mesiaca február a október 2013, v ktorých nemal dostatok finančných prostriedkov na úhradu poistného, v ostatných mesiacoch v sledovanom období k jednotlivým termínom splatnosti poistného bol solventný, teda mal dostatok finančných prostriedkov na úhradu predpísaného poistného, čím spôsobil škodu XXXXX vo výške 2.954,33 eur. 

lebo zanikla trestnosť činu

Odôvodnenie:
Policajt Obvodného oddelenia Policajného Zboru v Gabčíkove uznesením ČVS: XXXXX zo dňa 15.04.2014 podľa § 206 ods. 1 Tr. por. vzniesol obvinenie XXXXX za prečin nezaplatenia dane a poistného podľa § 278 ods. 1 Tr. zák., ktorý sa mal stať na tom skutkovom základe, ako je to uvedené vo výrokovej časti tohto uznesenia. 

Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu. 
Podľa § 86 ods. 1 písm. e) Tr. zák. trestnosť trestného činu zaniká aj vtedy, ak ide o trestný čin  skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 

V priebehu vyšetrovania bolo zo zabezpečených dôkazov preukázané protiprávne konanie obvineného, v dôsledku čoho mu bolo vznesené obvinenie za spáchanie vyššie uvedeného trestného činu.

Obvinený XXXXX sa k spáchaniu skutku priznal, uviedol, že zrazené finančné prostriedky neboli odvedené Sociálnej poisťovni.

Splnomocnená zástupkyňa Sociálnej poisťovne Bratislava, pobočka XXXXX XXXXX vo svojej výpovedi dňa 03.03.2014 potvrdila spáchanie skutku obvineným, ktorý v predmetnom období neodviedol poistné vo výške 2.954,33,- Eur.

Zo správy Sociálnej poisťovne, pobočky XXXXX z dňa 04.08.2014, teda pred ukončením vyšetrovania danej veci vyplýva, že obvinený ku dňu 04.08.2014 nemá nedoplatok na poistnom, čo potvrdzujú aj príjmové pokladničné doklady a bankový príkaz na úhradu, teda obvinený dodatočne zaplatil celú sumu dlžného poistného, boli realizované všetky platby za predmetné obdobie.

S poukazom na vyššie uvedené skutočnosti, keďže zanikla trestnosť činu, bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú je možné podať
do 3 dní od jeho doručenia cestou označenej prokuratúry na Krajskú 
prokuratúru v Trnave. 
                  	Sťažnosť  má odkladný účinok.  

JUDr. Viktor Kubala
prokurátor